b'\n_START_ARTICLE_\nSecuritate\n_START_PARAGRAPH_\nSecuritate (romaniaksi Departamentul Securit\xc4\x83\xc5\xa3ii Statului) oli kommunistisen Romanian salainen poliisi. Se perustettiin 30. elokuuta 1948 Neuvostoliiton NKVD:n avustuksella. Se hajotettiin 30. joulukuuta 1989 pian presidentti Nicolae Ceau\xc8\x99escun syrj\xc3\xa4ytt\xc3\xa4misen j\xc3\xa4lkeen._NEWLINE_Securitate oli Romanian v\xc3\xa4kilukuun suhteutettuna suurin salainen poliisi it\xc3\xa4blokin alueella. Pian perustamisen j\xc3\xa4lkeen vuonna 1949 siin\xc3\xa4 ty\xc3\xb6skenteli 3\xc2\xa0549 henkil\xc3\xb6\xc3\xa4. Vuonna 1951 ty\xc3\xb6ntekij\xc3\xb6it\xc3\xa4 oli jo 25\xc2\xa0468.  Vuonna 1985 Securitaten palveluksessa oli 11\xc2\xa0000 agenttia ja l\xc3\xa4hes 500\xc2\xa0000 ilmiantajaa, maassa jossa asui 22 miljoonaa asukasta. Ceau\xc8\x99escun alaisuudessa ollut Securitate oli yksi julmimmista poliisiorganisaatioista maailmassa.\n_START_SECTION_\nPerustaminen\n_START_PARAGRAPH_\nDepartamentul Securit\xc4\x83\xc5\xa3ii Statului (lyhenne DGSP, mutta yleisesti k\xc3\xa4ytettiin sanaa Securitate) perustettiin presidentillisell\xc3\xa4 p\xc3\xa4\xc3\xa4t\xc3\xb6ksell\xc3\xa4 Kansalliskokouksessa 30. elokuuta 1948. Securitaten esiasteita oli kuitenkin havaittavissa jo vuonna 1944, jolloin kuningas Mikael I yritti vallankaappausta. _NEWLINE_Securitate luotiin SMER\xc5\xa0in avustuksella. Ensimm\xc3\xa4inen Securitaten johtaja oli NKVD:n kenraali Gheorghe Pintilie. Aluksi monet poliiseista olivat entisi\xc3\xa4 Romanian kuningaskunnan turvallisuuspoliisin ty\xc3\xb6ntekij\xc3\xb6it\xc3\xa4. Kuitenkin pian Pintilie m\xc3\xa4\xc3\xa4r\xc3\xa4si kaikki entiset ty\xc3\xb6ntekij\xc3\xa4t pid\xc3\xa4tett\xc3\xa4viksi ja korvasi poliisit Kommunistisen puolueen j\xc3\xa4senill\xc3\xa4. Vakoilun ja murhien lis\xc3\xa4ksi poliisille annettiin teht\xc3\xa4v\xc3\xa4ksi ry\xc3\xb6st\xc3\xa4\xc3\xa4 hautoja, vainota unkarilaisia ja ker\xc3\xa4t\xc3\xa4 Raamattuja, joita poltettiin tai k\xc3\xa4ytettiin vessapaperina.\n_START_SECTION_\nToiminta\n_START_PARAGRAPH_\n1980-luvulla Securitate k\xc3\xa4ynnisti operaation toisinajattelijoiden kitkemiseksi Romaniasta. Securitate sy\xc3\xb6tti huhuja toisinajattelijoiden yhteyksist\xc3\xa4 l\xc3\xa4nsimaiden tiedustelupalveluihin. My\xc3\xb6s sensuuria, lavastuksia ja julkisia n\xc3\xb6yryytt\xc3\xa4misi\xc3\xa4 k\xc3\xa4ytettiin toisinajattelijoiden kitkemiseksi._NEWLINE_Securitaten toimintatapoihin kuuluivat my\xc3\xb6s salamurhat. Tunnetuin tapauksista oli korkea-arvoisen loikkaajan Ion Mihai Pacepan salamurhayritykset. H\xc3\xa4n sai kaksi kuolemantuomiota Romaniasta ja Ceau\xc5\x9fescu antoi kahden miljoonan Yhdysvaltain dollarin palkkion h\xc3\xa4nen kuolemastaan. Jasser Arafat ja Muammar Gaddafi antoivat molemmat miljoona dollaria lis\xc3\xa4\xc3\xa4 Pacepan kuolemasta. V\xc3\xa4itet\xc3\xa4\xc3\xa4n, ett\xc3\xa4 Securitaten virkailijat palkkasivat kuuluisan palkkamurhaajan Shakaalin surmaamaan Pacepan sek\xc3\xa4 muita loikkareita Euroopan alueella._NEWLINE_Murrot koteihin ja toimistoihin salakuuntelulaitteiden asentamiseksi oli yksi Securitaten taktiikka tiedon saamiseksi kantav\xc3\xa4est\xc3\xb6st\xc3\xa4. Puhelinliikennett\xc3\xa4 tarkkailtiin ja kansainv\xc3\xa4list\xc3\xa4 faksiliikennett\xc3\xa4 seurattiin._NEWLINE_Hiilikaivosty\xc3\xb6ntekij\xc3\xb6iden ammattiliiton menness\xc3\xa4 lakkoon useita sen johtajia kuoli ennenaikaisesti. My\xc3\xb6hemmin k\xc3\xa4vi ilmi, ett\xc3\xa4 Securitaten l\xc3\xa4\xc3\xa4k\xc3\xa4rit olivat altistaneet heit\xc3\xa4 viiden minuutin rintakeh\xc3\xa4n r\xc3\xb6ntgenkuvaukselle, sy\xc3\xb6v\xc3\xa4n aikaansaamiseksi._NEWLINE_Kun huomattiin, ett\xc3\xa4 syntyvyys oli k\xc3\xa4\xc3\xa4ntynyt laskuun, sijoitettiin Securitaten agentteja terveyskeskuksiin, joissa k\xc3\xa4ynnistettiin pakolliset raskaustestit hedelm\xc3\xa4llisille naisille. Rajut rangaistukset kohtasivat niit\xc3\xa4, jotka olivat keskeytt\xc3\xa4neet raskauden.'